<classify> Wengi wamejaribu kutaka kuvunja rekodi hiyo na wa mwisho alikuwa ni Mganda, Emmanuel Okwi aliyeishia kwenye mabao mawili katika ushindi 5-0 Oktoba 3, mwaka 2012. Ilishindikana mtu kuvunja rekodi hiyo mbele ya Yanga Mdondo, Mei 6, mwaka jana na je, itawezekana kweli leo, kila timu ikionekana kupania na iko vizuri?Labda! Kucheza Simba au Yanga ni fahari kwa mchezaji wa Tanzania. Lakini ni fahari zaidi iwapo atakuwa mchezaji ambaye atashiriki mechi baina ya timu hizo. Inakuwa fahari zaidi iwapo mchezaji atafunga bao au mabao katika mechi ya watani wa jadi, kwani huwafanya maelfu ya mashabiki wa timu yake walitaje jina lake na kushangilia kwa raha zao.Wengine, hupewa zawadi kutokana na kufunga kwenye mechi hizo za watani. Wapo waliolewa sifa na kupotea kwenye ramani ya soka haraka, kwa sababu tu ya kuvimba kichwa baada ya kufunga mabao mfululizo kwenye mechi za watani. Said Sued Scud, alifunga bao pekee la ushindi kwenye mechi ya watani wa jadi, akiwa anaichezea Yanga alitikisa nyavu za Simba dakika ya saba katika mchezo wa ligi.Huo ukiwa msimu wake wa kwanza kwenye klabu hiyo, hakika ilikuwa furaha kubwa kwake, kwani tangu hapo aliaminika na kuwa mchezaji wa kudumu kwenye kikosi cha kwanza cha Yanga.Chipukizi huyo wa wakati huo, alipata ngekewa ya kuifunga tena Simba katika mchezo uliofuata wa marudiano wa ligi baina ya watani wa jadi, likiwa pia bao pekee la ushindi Agosti 31, mwaka huo huo 1991, jambo ambalo lilimfanya awe maarufu zaidi.Lakini katika mastaajabu ya wengi, Scud hakurejea kwenye kikosi cha Yanga cha mwaka 2002 na huo ukawa mwisho wa umaarufu wake kwenye soka ya Tanzania.Kama wapo wanaodhani Scud alifanya kubwa sana katika historia ya watani wa jadi, watakuwa wapo mbali kabisa na ukweli, kwani Kibadeni, maarufu kama Chifu Mputa ama King, anaweza kusimama na kusema ana kubwa la kujivunia katika historia ya mechi baina ya Simba na Yanga.Abdallah Kibadeni ndiye mchezaji pekee hadi sasa aliyeweza kufunga mabao matatu peke yake katika mchezo mmoja kwenye mechi za watani wa jadi katika Ligi. Hiyo ilikuwa ni Julai 19, mwaka 1977 katika Uwanja wa Taifa, Dar es Salaam, sasa Uwanja wa Uhuru, wakati Yanga ilipotandikwa mabao 6-0 na Simba.Siku hiyo, Kibadeni alitikisa nyavu za Yanga katika dakika za 10, 42 na 89, wakati mabao mengine ya Wekundu wa Msimbazi, yalitiwa kimiani na Jumanne Hassan Masimenti dakika ya 60 na 73 na jingine Selemani Sanga wa Yanga alijifunga mwenyewe dakika ya 20 katika harakati za kuokoa krosi ya Ezekiel Greyson Jujuman.Hivyo siku hiyo mbali na Simba kushangilia kulipa kisasi cha kulala 5-0 kwa Yanga, Juni Mosi mwaka 1968, Kibadeni alikuwa ana sherehe binafsi za kutumbukiza tatu peke yake kwenye mechi baina ya watani hao, jambo ambalo liliwashinda wengi kabla yake kati ya waliowahi kuvaa jezi za Simba au Yanga.Hakuna cha Sunday Manara Computer wala Maulid Dilunga Mexico aliyewahi kufanya hivyo zaidi ya King Kibadeni. Hivyo swali ambalo mashabiki wanaweza kujiuliza leo ni nani anaweza kuvunja au kufikia rekodi ya Kibadeni aliyoweka mwaka 1977?Washambuliaji wa Yanga, Donald Ngoma, Amis Tambwe, Malimi Busungu na Simon Msuva, wakati wa Simba ni Hamis Kiiza, Ibrahim Ajib, Danny Lyanga na hata Mussa Mgosi wanaweza kuwa na jibu zuri kuhusiana na swali hilo.Ni mchezo ambao huwa hautabiriki na lolote linaweza kutokea. Hivyo baada ya dakika 90 mashabiki watakuwa na la kuzungumza kuhusiana na mchezo huo.  <topic>: MICHEZO 